Se programmet "Ruth redder verden" nederst i artiklen. Husk, at du altid kan se vores programmer på tv2nord.dk/tv . Ingen, der arbejder med bølgekraft, troede på projektet. Men Ruth Bloom og hendes afdøde mand Henning Pilgaard har aldrig været i tvivl. - Jeg tror, at det her vil kunne ændre verdens gang, siger Ruth Bloom. I tre årtier har Ruth Bloom og Henning Pilgaard arbejdet på at udvikle et helt særligt bølgekraftanlæg i virksomheden Crestwing i Sæby. Et anlæg, der benytter sig af atmosfærisk tryk til at suge sig fast til vandet og følge bølgernes bevægelser. Prototypen hedder Tordenskiold, og ifølge Ruth Bloom kan det få afgørende betydning for den måde, man arbejder med bølgekraft på. - I min optik skal der indsættes nye formler i ingeniørbøgerne efter det her projekt. Den måde at udnytte energi på findes ikke endnu, siger hun. Bump på vejen Efter mange års kamp lykkedes det i december 2018 at få Tordenskiold på havet nord for Hirsholmene, hvor det skulle testes. Men vejen dertil var ikke nem. Manden bag det hele, Henning Pilgaard, døde pludseligt i 2016. Tilbage stod Ruth Bloom. Hun var ikke i tvivl om, at hun skulle fortsætte uden Henning Pilgaard. - Jeg tror, at jeg står med løsningen på, hvordan man rentabelt udnytter bølgeenergi. Så jeg opfatter det som et privilegium at få lov til at bringe det frem, siger hun. Ifølge Ruth Bloom var Henning Pilgaard distræt, og tanken om, at han havde opfundet et bølgekraftanlæg, var fjern for mange. Derfor blev det også vigtigt for Ruth Bloom at bevise overfor dem, der ikke troede på projektet, at Henning havde ret. - Det er måske en del af sorgbearbejdelsen, men jeg har virkelig lyst til at vise, at han fandeme var genial, siger Ruth Bloom. Nyt anlæg skal være dobbelt så stort Også finansieringen af projektet har til tider voldt Ruth Bloom problemer. Alligevel lykkedes det at få økonomien til at hænge sammen, så Tordenskiold kunne søsættes for at blive testet. Lige nu producerer Crestwing nok el til at kunne forsyne 30-40 husstande med el. Går de mange test efter planen, er hensigten at bygge endnu et bølgeanlæg, der skal være dobbelt så stort og ligge i Nordsøen. Et projekt, der vil koste 45 millioner kroner at udvikle. Ruth Bloom er glad for, at hun ikke gav op, da Henning Pilggard døde. - Jeg tror, at Henning sidder deroppe i himlen og siger ”that’s my girl”, siger Ruth Bloom.

Referat:
Ruth Bloom tror på, at hendes bølgeenergiprojekt er løsningen, når det gælder omstillingen til vedvarende energi.